‘ANC het vroue in die steek gelaat’Bathabile Dlamini en die ANC-vroueliga tydens die nasionale konferensie (Foto: ANA) Bathabile Dlamini, president van die ANC-vroueliga, het gesê die ANC het Suid-Afrikaanse vroue in die steek gelaat toe Cyril Ramaphosa verkies is bo Nkosazana Dlamini-Zuma, om die regerende party te lei. Dlamini het gesê patriargie het “weereens sy lelike kop uitgesteek” in die ANC, ná Ramaphosa Maandag as president van die ANC verkies is. “Ons is teleurgesteld. Ons het ŉ goeie stryd gestry. Dit was ŉ geskiedkundige oomblik vir vroue in die ANC. Ons het ŉ vroulike presidensiële kandidaat op die stembrief gehad. Ons gesamentlike doel moet wees om patriargie en seksisme uit te roei,” het sy aan verslaggewers gesê tydens ŉ perskonferensie by Nasrec, Johannesburg. Die vroueliga het Dlamini-Zuma ondersteun. Sy het ook steun ontvang van die jeugliga en MK-veteraanvereniging (MKMVA). Lindiwe Sisulu, wat die verkiesing teen David Mabuza verloor het vir die pos van adjunkpresident van die ANC, het egter nie Dlamini of die vroueliga se steun gehad nie. Tokozile Xasa, woordvoerder vir die vroueliga, het gesê niemand sal uit die vroueliga bedank ná die versuim om ŉ vrou as president van die ANC aan te stel nie. “Ons sal nie bedank nie. Ons is teleurgesteld oor die uitslag, maar ons sal nie bedank nie. Ons beweeg nou vorentoe en sal seker maak dat ons struktuur bly groei,” het sy gesê.